REGOLAMENT TAL-KUMMISSJONI (KE) Nru 127/2088
tat-13 ta’ Frar 2008
li jintroduċi denominazzjoni fir-reġistru tad-denominazzjonijiet protetti ta’ l-oriġini u ta’ l-indikazzjonijiet ġeografiċi protetti “Oscypek” (DPO)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat ir-Regolament tal-Kunsill (KE) Nru 510/2006 ta’ l-20 ta’ Marzu 2006 dwar il-protezzjoni ta’ l-indikazzjonijiet ġeografiċi u tad-denominazzjonijiet ta’ l-oriġini tal-prodotti agrikoli u l-oġġetti ta’ l-ikel (1), u b'mod partikolari t-tieni subparagrafu ta’ l-Artikolu 7(5) tiegħu,
Billi:
(1)
Skond l-Artikolu 6(2), u b'applikazzjoni ta’ l-Artikolu 17(2) tar-Regolament (KE) Nru 510/2006, it-talba tal-Polonja għar-reġistrazzjoni tad-denominazzjoni “Oscypek” ġiet ippubblikata fil-Ġurnal Uffiċjali ta’ l-Unjoni Ewropea (2).
(2)
Is-Slovakkja esprimiet oġġezzjoni għal din ir-reġistrazzjoni skond l-Artikolu 7(1) tar-Regolament (KE) Nru 510/2006, b'referenza għar-raġunijiet ta’ oġġezzjoni msemmija fil-punti a), b) u c) ta’ l-Artikolu 7(3) tar-Regolament imsemmi. Fid-dikjarazzjoni ta’ oġġezzjoni tagħha, is-Slovakkja indikat speċifikament li r-reġistrazzjoni tad-denominazzjoni “Oscypek” tkun ta’ ħsara għad-denominazzjoni “Slovenský oštiepok”, li r-reġistrazzjoni tagħha bħala indikazzjoni ġeografika protetta ntalbet mis-Slovakkja mingħand il-Kummissjoni (3).
(3)
B'ittra tat-30 ta’ Mejju 2007, il-Kummissjoni stiednet lill-Istati Membri kkonċernati jibdew proċedura ta’ konsultazzjoni bejniethom.
(4)
Intlaħaq ftehim bejn il-Polonja u s-Slovakkja, li ġie nnotifikat lill-Kummissjoni b'ittra tat-28 ta’ Ġunju 2007.
(5)
Skond dan il-ftehim, il-Polonja u s-Slovakkja jirrikonoxxu speċifikament li d-denominazzjonijiet “Oscypek” u “Slovenský oštiepok”, minkejja oriġini storika u tradizzjoni komuni, illum jirreferu għal ġobnijiet prodotti b'metodi differenti. Skond il-Polonja u s-Slovakkja, id-differenzi sostanzjali bejn iż-żewġ ġobnijiet f'dak li jirrigwarda l-materja prima użata, il-metodu ta’ produzzjoni u l-karatteristiċi fiżiċi, kimiċi u organolettiċi rispettivi tagħhom, ma għandhomx iqajmu konfużjoni fost il-konsumaturi. Il-Polonja u s-Slovakkja jaqblu li d-denominazzjonijiet “Oscypek” u “Slovenský oštiepok” huma leġittimi t-tnejn, bil-Polonja tisħaq li r-reġistrazzjoni tad-denominazzjoni “Oscypek” bħala denominazzjoni protetta ta’ l-oriġini ma tkunx ta’ ħsara għad-dritt tal-produtturi Slovakki li jużaw id-denominazzjoni “Oštiepok”, waħedha jew flimkien ma’ termini oħra.
(6)
Il-ftehim milħuq bejn il-partijiet involuti ma jeħtieġx emenda tat-tagħrif ippubblikat skond l-Artikolu 6(2) tar-Regolament (KE) Nru 510/2006. Għaldaqstant, id-denominazzjoni “Oscypek” għandha tiġi rreġistrata skond l-Artikolu 7(4) tar-Regolament imsemmi,
ADOTTAT DAN IR-REGOLAMENT:
Artikolu 1
Id-denominazzjoni msemmija fl-Anness ta’ dan ir-Regolament hija b'dan irreġistrata.
Artikolu 2
Dan ir-Regolament għandu jidħol fis-seħħ fl-għoxrin jum wara dak tal-pubblikazzjoni tiegħu fil-Ġurnal Uffiċjali ta’ l-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, 13 ta’ Frar 2008.